Nordjysk rejseselskab præsenterer ny vandrerute langs vestkysten. Især sjællænderne er vilde med området, som inviterer til selvransagelse og ro.

Han er lige gået konkurs med sit firma. Mistet sine penge. Sit livsværk. Og sin selvtillid. Hun har netop begravet sin mand, efter han måtte give slip på livet oven på en alvorlig coronainfektion. Da livet viste sig fra sin mest barske side for de to, havde de et valg. De kunne gemme sig derhjemme og marinere sig selv i sorg og smerte. Eller de kunne åbne døren, tage en dyb indånding og leve livet. De valgte det sidste. De valgte at melde sig på en vandretur langs den nordjyske vestkyst for at genfinde glæden. Roen. Livet. Og det er netop den slags livsbekræftende oplevelser, det nordjyske turistbureau VesterhavsCaminoen gerne vil give mange flere af. Derfor tilbyder man nu en nu rute på 50 kilometer, der går fra Slettestrand til Lønstrup. - Mange af vores gæster kalder det balsam for sjælen. Når de vandrer, kobler de af og får styr på deres tanker og deres livssituation. Det er en god måde at finde sig selv på. Og så er der faktisk også mange, der tager afsted alene og undervejs knytter venskaber, og så sender med at udveksle telefonnumre, siger Stine Holm, der er medejer af VesterhavsCaminoen. Udvider populær rute I forvejen tilbyder firmaet tre andre vandreruter langs vestkysten: Thorsminde-Agger, Agger-Vigsø og Tversted-Skagen. Og det var netop ruten fra Agger til Vigsø, der inspirerede til at oprette endnu en vandrerute. - Folk elsker at gå netop dér – det er vores mest populære rute. Og de vil gerne gå endnu længere nordpå, så det har vi nu sørget for, de kan, siger medejeren. Ud over den barske natur, kommer gæsterne også forbi store attraktioner som Rubjerg Knude, Han Herred Havbåde i Slettestrand hvor de velkendte fiskerbåde trækkes op på stranden og Furreby Kystbatteri – alle sammen nogle af Nordjyllands største turistattraktioner. Sjællænderne elsker nordjysk natur Manden, der gik konkurs med sit firma og genstartede sit liv med en vandretur, er fra Sjælland. Og han er langt fra alene. Hele 40 procent af VesterhavsCaminoens kunder bor vest for Storebælt. - De nyder at komme væk fra storbyen og ud i naturen. De er slet ikke vant til den barske natur og at gå så tæt på Vesterhavet. Det tiltaler dem rigtigt meget. Og så elsker de vores varierede natur med både skov, klitplantager og strand, fortæller Stine Holm. Udover de mentale gevinster ved den nye vandrerute, overnatter gæsterne også på nogle af Nordjyllands smukkeste hoteller – nemlig Strandhotellet Blokhus og Løkkens Badehotel. Den nye vandrerute åbnede for tilmelding mandag. Allerede nu har 14 gæster booket deres tur. Hos VesterhavsCaminoen forventer man at få omkring 600 gæster i alt. For når livet er barskt, så kan man møde det med den barske natur. Og på dén måde genfinde sig selv. Spørg bare manden, der gik konkurs med sit firma eller kvinden, der mistede sin mand til corona.